नपा में फर्जी मस्टर रोल तैयार कर करोड़ों का घोटाला हो रहा है: दुबे
कांग्रेस जिलाध्यक्ष ने लगाए आरोप, बोले सुशासन के खिलाफ कांग्रेस चलाएगी कुशासन सप्ताह
भास्कर संवाददाता | भिंड
प्रशासन अगले सात दिन सुशासन सप्ताह के तहत सरकार की उपलब्धियों का बखान करेगी तो वहीं जिला कांग्रेस द्वारा कुशासन सप्ताह मनाया जाएगा। इस दौरान कांग्रेस सातों दिन शासन और प्रशासन के खिलाफ पोल खोलने का काम करेगी। जिलाध्यक्ष रमेश दुबे पहले ही दिन नगर पालिका में सफाई कामगारों की फर्जी नियुक्तियों का मामला उठाया। उन्होंने सड़कों के निर्माण में हुए घोटाले का भी जिक्र किया।
श्री दुबे ने कहा कि नगर पालिका कई सफाई कर्मचारियों के फर्जी नाम दर्ज हैं। उनके वेतन के नाम से हर महीने 12 से 15 लाख रुपए निकाले जा रहे हैं। इस राशि का बंदरबांट नपा अधिकारियों, शासन के अधिकारी और राजनेताओं के बीच लंबे समय से होता आ रहा है। इससे हर साल करोड़ों का नुकसान नपा को हो रहा है। शहर के विकास का पैसा घोटाले की भेंट चढ़ रहा है। वहीं शहर के वार्ड 39 में ऐसी 9 सड़कें हैं। जिनका निर्माण पूर्ण बताकर नगर पालिका द्वारा फर्जी भुगतान दो बार कर दिया गया। लेकिन हकीकत में वार्ड में इन सड़कों का निर्माण हुआ ही नहीं हैं। जबकि निविदा विज्ञप्ति में जिस नाम से उक्त सड़कों को चिह्नित किया गया है। लेकिन उस नाम के लोग वार्ड में न निवास करते हैं न उनके मकान बने हुए हैं।
इस बात से साफ स्पष्ट होता है कि निविदा विज्ञप्ति निकालकर सड़क निर्माण दिखाकर करोड़ों का फर्जी भुगतान किया गया है। वहीं प्रमुख सचिव नगरीय प्रशासन एवं विकास विभाग मंत्रालय के आदेश के अनुसार नगर पालिका में प्रभारी तौर पर अन्य विभागों के अधिकारियों की नियुक्ति का अधिकार राज्य शासन को है, लेकिन शहर की नपा में रिक्त पद पर प्रभारियों की नियुक्ति राज्य शासन द्वारा नहीं की गई है। इसकी जांच के लिए प्रभारी मंत्री से कहा जाएगा। इस मौके पर जयश्रीराम बघेल, डॉ. शांतिस्वरूप शाक्य, रामदास सोनी, अनिल कटारे, अनुराग मिश्रा, रविंद्र सिंह नरवरिया, राधामोहन चौबे, कुलदीप कुशवाह, अजीत सिंह, संदीप सिंह, उदयवीर सिंह, संतकुमार शुक्ला, लटूरी शर्मा, जीवाराम जाटव आदि मौजूद रहे।
कांग्रेस के जिलाध्यक्ष रमेश दुबे पत्रकारों से चर्चा करते हुए।
bho_Deva hin_Deva bho_Deva hin_Deva hin_Deva hin_Deva awa_Deva